फिक्सिंग के इस गोरखधंधे की आंच अब भारतीय क्रिकेट कंट्रोल बोर्ड (बीसीसीआई) के प्रमुख एन. श्रीनिवासन तक पहुंच गई है। उनके इस्तीफे को लेकर चौतरफा दबाव बढ़ा है। इसके बाद भी वे अपनी कुर्सी पर अड़े रहने के लिए अमादा हैं। क्योंकि, इस पूरे खेल में सरकार अभी ‘तमाशबीन’ की भूमिका ही निभाना चाहती है। वैसे भी क्रिकेट फिक्सिंग के मामले ने लोगों का ध्यान ‘कोलगेट’ और ‘रेलगेट’ जैसे चर्चित घोटालों से कुछ हटा दिया है। मीडिया भी दिन-रात क्रिकेट की ‘कलंक कथा’ ही बांच रहा है। इससे खास तौर पर कांग्रेस के रणनीतिकार कुछ राहत सी महसूस कर रहे हैं। वे इस कोशिश में हैं कि यह क्रिकेट की ‘कलंक कथा’ कुछ नए-नए चटकारों के साथ लंबी चल जाए, तो सरकार के लिए यह मौसम ‘सुहावना’ हो सकता है।